Beatissime Pater. Vacante nuper prepositura ecclesie Aboensis per obitum quondam magistri Pauli extra Romanam curiam et in partibus defuncti ejusdem ultimi possessoris [supplicat] devotus sanctitatis vestre orator Johannes Petri, in decretis licentiatus, [quatenus] sibi specialem gratiam facientes de prepositura ejusdem ecclesie, que inibi dignitas major post pontificalem etiam curata existit cuiusque fructus, redditus et proventus quatuor marcharum argenti secundum communem existimationem valorem annuum non excedunt, sive ut premittitur aut alias quovis modo aut ex alterius persona cujuscumque seu per liberam resignationem dicti Pauli vel alicujus alterius de illa in Romana curia aut extra illam coram notario publico et testibus sponte factam aut constitutione Execrabilis vel assecutionem beneficii ecclesiastici, quavis etiam apostolica auctoritate collati vacet etc., si devoluta generaliter vel specialiter, reservata, affecta seu ejus litis status etc. existat, litigiosa existat, eidem Johanni Petri providere dignemini de gratia speciali, non obstantibus statutis et consuetudinibus dicte ecclesie juramento etiam roboratis et constitutionibus ac ordinationibus apostolicis ceterisque in contrarium facientibus non obstantibus quibuscumque cum clausulis opportunis. Concessum ut petitur in presentia domini nostri pape. P. cardinalis S. Eusebii. Et cum absolutione etc. quoad effectum; et cum supplectione defectuum; et cum clausula generalem reservationem importante; et quod obstantie oratoris habeantur pro expressis; et quod qualitates prepositatus latius exprimi et major specificatio in litteris fieri possit. Concessum. S. P. cardinalis S. Eusebii. Datum Rome apud sanctum Petrum nonis februarii anno quarto.